《和监丞去岁赋岩桂》
宋代·王洋

南方火老不告疲，秋物过半新凉时。
嫦娥剪花赵时节，新月借色天风吹。
平生仰望婆娑影，一日坐对连蜷枝。
异时寒梅忆老伴，过眼春物真群儿。
人间著名终自疑，但取质干称文犀。
天清夜寂两相对，万里不寄长相思。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。